Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om indbyrdes tilnærmelse af medlemsstaternes lovgivning om foranstaltninger mod emission af forurenende luftarter og partikler fra forbrændingsmotorer til montering i mobile ikke-vejgående maskiner« () (96/C 153/02)

Rådet for Den Europæiske Union besluttede den 7. november 1995 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Industri, Handel, Håndværk og Tjenesteydelser, som udpegede Paulo Barros Vale til ordfører. Sektionen vedtog sin udtalelse den 7. februar 1996.

Det Økonomiske og Sociale Udvalg vedtog på sin 333. plenarforsamling af 28.-29. februar 1996, mødet den 28. februar 1996, enstemmigt følgende udtalelse.

1. Indledning

1.1. Den Europæiske Unions fortsatte økonomiske og samfundsmæssige udvikling må ikke ske på bekostning af miljøet og naturressourcerne, som er grundlaget for den fremtidige livskvalitet og udviklingens bæredygtighed.

1.2. Endvidere er det nødvendigt at harmonisere alle medlemsstaternes lovgivninger for at sikre en passende kontrol med den teknologiske udvikling.

1.3. Initiativet til at mindske luftforureningen vil navnlig gavne befolkningens sundhed og miljøet i det hele taget.

1.4. Den gældende EU-lovgivning omfatter kun motorer til vejgående køretøjer og efterlader således en lakune for de ikke-vejgående maskiners vedkommende, som dette forslag til Europa-Parlamentets og Rådets direktiv skal rette op på.

1.5. Denne lovgivning er baseret på ISO-norm 8178 (ISO = den internationale standardiseringsorganisation), som det amerikanske miljøministerium (EPA), California Air Resources Board, FN's Økonomiske Organisation for Europa (ECE) og den japanske lovgivning også følger.

1.6. Kommissionen skønner, at de samlede årlige omkostninger ved de tekniske forbedringer vil beløbe sig til 31 mio. ECU i første fase og 125 mio. ECU i anden fase. Denne omkostningsstigning vil føre til prisforhøjelser i forbrugerleddet i størrelsesordenen 1-3 % i første fase og 3-8 % i anden fase, hvilket vil påvirke maskinernes markedsværdi.

1.7. Omkostningerne ved nedbringelsen af forureningen anslås til 1 400 ECU pr. ton i første fase og 2 600 ECU i anden fase.

2. Resumé af Kommissionens forslag

2.1. Kommissionens forslag sigter mod en betydelig nedbringelse af den luftforurening, der hidrører fra nye forbrændingsmotorer til montering i mobile ikke-vejgående maskiner. Forslaget omfatter dog hverken landbrugs- eller skovbrugstraktorer, da disse køretøjer også er vejgående og derfor vil blive omfattet af andre godkendelsesprocedurer.

2.2. De ikke-vejgående køretøjer har aldrig været omfattet af EU-lovgivningen, hvorimod emissionerne fra vejgående køretøjer gradvist er blevet nedbragt gennem den regulering, der har fundet sted gennem tiden.

2.2.1. Når man sammenligner luftforureningen fra de to kategorier af køretøjer (vejgående og ikke-vejgående), tegner de ikke-vejgående køretøjer sig derfor for en væsentlig - og således miljøtung - andel af emissionerne, især af kvælstofoxider (NOx) og dieselpartikler (PT).

2.3. Dette forslag omfatter motorer i maskiner, der bruges i industrien, landbruget og til visse former for transport. Der er blandt andet tale om kompressorer, bulldozere, gaffeltrucks, mobilkraner, udstyr til materialehåndtering osv, idet motorer på under 18 kW er undtaget.

2.4. Ifølge Kommissionens forslag skal medlemsstaterne træffe de nødvendige foranstaltninger for at sikre, at de motorer, der er omfattet af direktivet, opfylder kravene vedrørende emission af forurenende stoffer.

2.5. Det foreslås, at de nye emissionsnormer indføres i to etaper, der skal gælde for motorfabrikationen (Engine Built Date): trin I fra juni 1997 til december 1998 og trin II fra januar 2001 til december 2003.

3. Generelle bemærkninger

3.1. Kommissionens forslag imødekommer de miljøkrav, som en stor del af den nugældende lovgivning understøtter, fordi luftkvaliteten i Europa stadig volder stor bekymring. I denne situation må alle foranstaltninger til mindskelse af luftforureningen, herunder især nedbringelse af emissionerne, anses for påtrængende.

3.1.1. Kommissionen anslår, at de foreslåede foranstaltninger i trin I vil nedbringe emissionerne i de berørte sektorer med 23 % for kvælstofoxiders vedkommende, 11 % for kulbrinters vedkommende og 27 % for partiklers vedkommende. Målet for trin II er henholdsvis 42 %, 29 % og 67 %.

3.2. ØSU glæder sig over Kommissionens forslag, især fordi det er i samklang med den lovgivning på dette område, som er under forberedelse i USA.

3.2.1. Overensstemmelse mellem lovgivningen i USA og EU er en faktor af overordentlig stor betydning for ekspansionen og udviklingen på det internationale marked for disse motorer, en lettelse for produktionen i de berørte sektorer samt en tilskyndelse til øget konkurrence.

3.2.2. Da trin II endnu ikke er iværksat hverken i USA eller EU, og da normerne under alle omstændigheder skal tilpasses udviklingen, er det i begge parters interesse, at lovgivningsprocessen sigter mod en harmoniseret gennemførelse af trin II i såvel USA som EU, således at lovgivningen på området anerkendes gensidigt.

3.3. ØSU hilser velkommen, at de enkelte medlemsstater får ansvaret for de instanser, som skal udstede typegodkendelser »trin I« til producenterne.

3.4. På baggrund af den sundhedsrisiko, som emissionerne fra disse motortyper udgør, er de foreslåede grænseværdier acceptable. De er resultatet af en afvejning af miljøhensyn og industriens nuværende tekniske, finansielle og praktiske muligheder. Industrien bør udnytte fristen indtil direktivets ikrafttræden til især for de mindre motorers vedkommende (18 til 37 kW) at løse eventuelle problemer med overholdelsen af grænseværdierne i trin II.

4. Særlige bemærkninger

4.1. I bilag I anføres de maskiner og udstyr, hvis motorer er omfattet af det foreliggende direktivforslag. Skønt listen ikke er udtømmende, mener ØSU, at generatorer bør nævnes på linje med kompressorer.

4.2. De nationale typegodkendelsesmyndigheder skal kontrollere, om de nye motorer opfylder kravene.

4.2.1. Fabrikanten skal udarbejde regelmæssige fortegnelser af hensyn til kontrollen, og han skal arkivere de nødvendige oplysninger. ØSU mener dog, at kravet om, at sådanne optegnelser i visse tilfælde skal opbevares i 30 år, er overdrevet, da en så langvarig opbevaring kan skabe vanskeligheder for industrien.

4.3. ØSU tilslutter sig bestemmelsen om, at motorer til vejgående køretøjer, som er blevet typegodkendt, og som monteres i ikke-vejgående materiel, ikke skal igennem endnu en godkendelsesprocedure.

4.4. Når en motor eller motorfamilie typegodkendes, efter at alle parametre er defineret, er det efter ØSU's opfattelse vigtigt, at de pågældende parametre overvåges i hele motorens levetid, for at kontrollere, at emissionsniveauet ikke overskrides.

4.4.1. Skønt ØSU anser et kontrolsystem for absolut nødvendigt, henledes opmærksomheden på, at regelmæssig kontrol i hele motorens levetid kan være vanskelig at gennemføre, da disse køretøjer/udstyr ikke indregistreres; derfor er det ikke muligt at lokalisere det materiel, hvori motorerne er monteret, eller at finde frem til ejerne, navnlig ikke hvis dette system udvides til benzinmotorer. Det er almindeligt anerkendt, at det i dag er umuligt at kontrollere emissionerne fra motorer under almindelige driftsbetingelser. Den internationale standardiseringsorganisation er ved at udvikle en røgtest af motoren under fuld belastning (»loaded smoke test«), som tager fat på dette problem. Dermed vil der i forbindelse med udviklingen af nye motorer kunne stilles krav om lav produktion af udstødningsgas, og det vil også blive muligt at træffe foranstaltninger, der skal gælde for motorens anvendelse. Denne test vil være klar, når de grænseværdier, der fastlægges for trin II, træder i kraft.

4.5. Det vil være hensigtsmæssigt at anvende en metode med matematisk korrektion af partikelemissionen, således at der såvel i USA (inkl. Californien) som EU anvendes brændstofspecifikationer, som afspejler variationerne i svovlindholdet.

4.6. Kommissionens forslag om anvendelse af identifikationsmærker rejser et problem. Ifølge bestemmelserne i bilag I, punkt 3.3, om kravene til mærkningen af motorerne kan der anvendes supplerende mærkning, hvilket vil forringe mærkningens synlighed på den i forvejen trange plads. I direktivforslaget kræves det imidlertid, at de originale og supplerende identifikationsmærker skal være let synlige, og derfor er der intet som helst vundet ved at påsætte endnu et mærke. Denne del af direktivforslaget må udformes mere realistisk.

4.7. ØSU bifalder, at medlemsstaterne får mulighed for at indføre skattebegunstigelser for at tilskynde til hurtigere indførelse af motorer, der opfylder de grænseværdier, der nu foreslås for trin II.

5. Konklusioner

5.1. ØSU glæder sig over Kommissionens forslag om begrænsning af forureningen fra ikke-vejgående maskiner og bemærker, at dette er det første direktivforslag i EU, der behandler dette problem. ØSU håber dog at få forelagt forslag om de maskiner, der ikke er omfattet af dette direktiv.

5.2. Markedet for denne kategori af motorer er meget stort og omfatter utallige anvendelser, og ØSU anerkender derfor, at industrien har interesse i, at dette område reguleres så hurtigt som muligt, og at bestemmelserne tilpasses den gældende lovgivning i USA, således at typegodkendelsesattesterne får gyldighed begge steder. ØSU mener, at Kommissionen bør søge at opnå gensidig anerkendelse af de attester, der udstedes af myndighederne i henholdsvis USA og EU.

5.3. ØSU foreslår endvidere, at man tilskynder til udviklingen af metoder, der gør det muligt at omstille disse maskiner/udstyr til naturgas eller rapsolie.

5.4. ØSU opfordrer til anvendelse af alternative brændstoffer, som er miljøvenlige og nedbrydelige. Det har f.eks. vist sig, at man ved at anvende »økodiesel« pr. liter kan nedsætte udslippet af kuldioxid med 2,3 kg.

5.5. ØSU anser det for vigtigt, at der indføres sanktioner mod de fabrikanter, som får typegodkendt en motortype og alligevel fortsætter med at fabrikere motorer af den pågældende familie, som ikke overholder de parametre, der er oplyst i ansøgningen og godkendt af typegodkendelsesmyndighederne.

5.6. Kontrollen bør varetages af medlemsstaternes typegodkendelsesmyndigheder, der også skal sørge for, at de bliver underrettet om alle ændringer af de oplysninger, der findes i informationspakken, samt sikre sig, at der føres effektiv kontrol af produktionens overensstemmelse.

Bruxelles, den 28. februar 1996.

Carlos FERRER

Formand for Det Økonomiske og Sociale Udvalg

() EFT nr. C 328 af 7. 12. 1995, s. 1.